作者:王建
標題:聞故人自征戍回
內容:昔聞著征戍，三年一還鄉。今來不換兵，須死在戰場。念子無氣力，徒學事戎行。少年得生還，有同墮穹蒼。自去報爾家，再行上高堂。爾弟修廢櫪，爾母縫新裳。恍恍恐不真，猶未苦承望。每日空出城，畏渴攜壺漿。安得縮地經，忽使在我傍。亦知遠行勞，人悴馬玄黃。慎莫多停留，苦我居者腸。